b'\n_START_ARTICLE_\nKazimir Zakraj\xc5\xa1ek\n_START_SECTION_\n\xc5\xbdivljenjepis\n_START_PARAGRAPH_\nZakraj\xc5\xa1ek se je \xc5\xa1olal v Ljubljani kjer je tudi stopil v fran\xc4\x8di\xc5\xa1kanski red in kon\xc4\x8dal noviciat na Trsatu nad Reko, \xc5\xa1olanje je nato nadaljeval v Gorici kjer je bil leta 1902 tudi posve\xc4\x8den. Do leta 1906, ko se je odselil v ZDA, je bil katehet v Kamniku. Leta 1908 je v New Yorku za slovenske priseljence ustanovil Dru\xc5\xbebo sv. Rafaela, naslednje leto pa je za\xc4\x8del izdajati verski mese\xc4\x8dnik Ave Maria, 1918 je prevzel list Sloga in ga preselil v Chicago; iz njega je nastala Enotnost, 1924 pa Edinost - Amerikanski Slovenec. Leta 1927 se je vrnil v Ljubljano in pri Rafaelovi dru\xc5\xbebi za\xc4\x8del izdajati zbirko Izseljeni\xc5\xa1ka knji\xc5\xbenica, bil od leta 1932 do 1935 odgovorni urednik Izseljenskega vestnika ter 1938 uredil Izseljenski zbornik.\n_START_SECTION_\nLiterarno delo\n_START_PARAGRAPH_\nZakraj\xc5\xa1ek je pisal poezijo, kratko prozo in drame. Veliko njegovih del je iz\xc5\xa1lo v raznih listih in Ave Maria koledarju. Pesnil je tudi za otroke. V svojih delih se je zgledoval pri ljudskem pesni\xc5\xa1tvu in Gregor\xc4\x8di\xc4\x8devi poeziji._NEWLINE_Pisal je novele s poudarjeno kr\xc5\xa1\xc4\x8dansko idejo ter se preizkusil v pisanju detektivske zgodbe ter dramskih tekstov. V Ljubljani so iz\xc5\xa1la tri njegova dramska besedila: ljudsko vzgojni drami Prisegam (1932) in Pri kapelici (1932) ter tragedijo z izseljeni\xc5\xa1ko tematiko Za sre\xc4\x8do v nesre\xc4\x8do (1932)._NEWLINE_Napisal je tudi in 1917 v New Yorku izdal napotke na\xc5\xa1im izseljencem Abecednik za ameri\xc5\xa1ke slovence ter ve\xc4\x8d molitvenikov, spominsko knjigo \xc5\xbeupnije sv. \xc5\xa0tefana v Chicagu ter zgodovinsko-memoarsko delo z naslovom Ko smo \xc5\xa1li v morje bridkosti (1942).'